Woede oor Jan Taks glo opdok vir minister se herdenkingsreisDie minister van kommunikasie, Stella Ndabeni-Abrahams. (Foto: Siyabulela Duda/GCIS) Die DA het beloof om Stella Ndabeni-Abrahams, minister van kommunikasie, voor stok te kry ná berigte dat belastingbetalers moes opdok vir die minister en haar man se huweliksherdenking. Die Sunday Independent het die naweek berig dat die minister na bewering duisende rande van belastingbetalers se geld gebruik het om vir haar huweliksherdenking in die VSA en Switserland te betaal. Volgens die berig het die minister haar man, Thato Abrahams, saamgeneem sonder toestemming van pres. Cyril Ramaphosa. Daar word ook beweer dat Ndabeni-Abrahams haar man toegelaat het om departementele vergaderings by te woon, onder meer om kandidate te ondervra vir poste in die verskillende direksies oor wie die minister politieke oorsig het. Ndabeni-Abrahams het egter teruggekap en sê die bewerings is deel van ŉ kwaadwillige smeerveldtog teen haar. Die minister het daarop gewys dat dit nie nodig is vir die president om die insluiting van ŉ gade vir amptelike internasionale reise goed te keur nie, solank dit ooreenstem met bepalings in die ministeriële handboek. “Voorts laat die handboek gades toe om lede van die uitvoerende gesag op twee amptelike internasionale reise per jaar te vergesel. Daarom is die beleid en die proses nie toegepas rakende mnr. Abrahams wat die minister na Genève en New York vergesel het nie,” het Ndabeni-Abrahams se departement in ŉ verklaring gesê. Dat die reis saamgeval het met die minister en haar man se huweliksherdenking is volgens die departement van geen belang nie, aangesien openbare geld nie vir hierdie doel gebruik en of misbruik is nie. “Dit is ook kwaadwillig om te beweer dat mnr. Abrahams na Frankryk gereis het vir ŉ inkopietog aangesien sy paspoort, wat beskikbaar is vir ondersoek, duidelik wys dat hy ten alle tye in Genève was tydens hierdie reis.” Nog ŉ “ongegronde bewering” is dat ŉ chauffeur Abrahams in ŉ Mercedes-Benz S600 rondkarwei het op dié inkopietog. “Dit is van alle waarheid ontbloot. Dit het nie gebeur nie.” Ndabeni-Abrahams se kantoor voer aan die bewerings is gemaak om twyfel oor die minister se integriteit te skep en skade aan haar goeie naam te berokken. “Die minister verseker ook die publiek dat mnr. Abrahams geen regeringsvergaderings bygewoon het nie, soos ook genoem in die geskrewe antwoord aan die verslaggewer. Hy vergesel die minister soms na sekere staatsfunksies, soos die geval met enige ander gade is.” Die minister ontken dat haar man al ooit by enige sake van die staat ingemeng het. Sy ontken ook dat sy ŉ nuusspan van die SAUK “gelok” het om haar woordvoerder se troue by te woon, onder die voorwendsel dat sy belangrike nuus daar gaan bekend maak. Ndabeni-Abrahams voer aan sy het nie geweet die nuusspan gaan by die troue wees nie, maar het wél gereageer toe sy by die geleentheid om kommentaar oor die SAUK-reddingsboei gepols is. Ndabeni-Abrahams het ŉ beroep op enigiemand – ook die betrokke verslaggewer – gedoen om bewyse van enige ongerymdhede voor te lê. “Die berig en die kwaadwillige inhoud daarvan het onnodige skade aan die minister se goeie naam gedoen en die media word gevra om te waak daarteen om die draers van skinderstories en karaktermoord te wees en te hou by die etiese beginsels wat hul beroep rig.” Die EFF het in reaksie op die bewerings teen Ndabeni-Abrahams gesê hy is woedend oor ministers wat voortdurend staatshulpbronne en belastinggeld gebruik soos hulle lus kry. Mbuyiseni Ndlozi, EFF-woordvoerder, sê die party gaan die Openbare Beskermer (OB) vra om die bewerings te ondersoek. “Ministers se gades neem deel aan funksies of verrig pligte waarvoor hulle nie verkies of aangestel is nie en dié optrede kweek korrupsie en ongerymdhede,” het Ndlozi gesê. Volgens hom was die EFF bewus van die bewerings selfs voor die koerantberig verskyn het. Die party sê hy gaan ook aan Ramaphosa skryf en eis dat hy dié beweerde misbruik van staatshulpbronne ondersoek. “Versuim om dadelik op te tree gaan net nog ŉ voorbeeld wees van die president se gebrek aan leierskap en sy besluiteloosheid.” Ndlozi het ook gesê die minister se man moet wegbly van enige funksies of pligte waarvoor hy nie verkies is nie. Phumzile van Damme, die DA se woordvoerder oor kommunikasie, het gesê Ndabeni-Abrahams se optrede herinner aan dié van een van haar voorgangers, Dina Pule. Dié het óók duisende rande van Jan Taks bestee aan ŉ oorsese reis saam met haar kêrel. Van Damme sê die minister se reis is niks meer as ŉ luukse vakansie en ŉ reuseverkwisting van openbare geld nie. “Die kwesbaarheid van die ministeriële handboek word weereens misbruik om luukse uitgawes ten koste van arm Suid-Afrikaners – wat heeltyd daarvoor moet opdok – te betaal.” Die DA gaan ook parlementêre vrae rig oor mnr. Abrahams se rol op die oorsese reis en sê die party gaan nie ophou om die ANC se “onversadigbare hebsug” aan die groot klok te hang nie. Van Damme het gesê in die huidige ekonomiese klimaat moet álmal die sente omdraai.